แรงซื้อหุ้น “แลกการ์ด-เปิดเมือง” หนุน SET ปิดกระฉูด 14 จุด ยืนเหนือ 1,600 รอบ 2 เดือน
SET ปิดกระฉูด 14 จุด ยืนเหนือ 1,600 จุด ในรอบ 2 เดือน รับแรงหนุนหุ้นแลกการ์ด - หุ้นเปิดเมือง หวังคลายล็อกดาวน์หลังโควิดในปท.ดีขึ้น แนะจับตาประชุมศบค.ศุกร์นี้ ส่วนพรุ่งนี้ตลาดฯเสี่ยงย่อตัวลง พร้อมให้แนวรับ 1,590 แนวต้าน 1,612 - 1,620 จุด 
25 ส.ค. 2564

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ปรับตัวขึ้นได้ดีกว่าคาด โดยดัชนีฯขึ้นมายืนเหนือ 1,600 จุดได้ ทั้งที่การฟื้นตัวรอบนี้ยังไม่มีปัจจัยบวกพิเศษ เพียงได้แรงหนุนจากหุ้นที่ยัง Laggard และหุ้นที่พักฐานไปพอควรแล้วต่างปรับตัวขึ้นกัน อีกทั้งยังมีการเล่นเก็งกำไรล่วงหน้าหุ้นเปิดเมือง จากความคาดหวังการคลายล็อกดาวน์หลังสถานการณ์การแพร่ระบาดไวรัสโควิด-19 ในประเทศดีขึ้น ซึ่งจะต้องติดตามการประชุมศูนย์บริหารสถานการณ์โควิด-19 (ศบค.) ปลายสัปดาห์นี้ ทำให้ตลาดฯตอบรับไปล่วงหน้า
อย่างไรก็ดี มองตลาดฯฟื้นตัวรอบนี้จะอยู่ในกรอบ 1,620 – 1,630 จุด ยังไม่มองไกลกว่านี้ และหุ้นที่ปรับขึ้นมาถึงจุดนี้หากนักลงทุนจะเล่นตามอาจยังมีความเสี่ยง
ด้านนตลาดหุ้นในภูมิภาคเอเชียวันนี้ส่วนใหญ่เคลื่อนไหวในแดนบวกราว 0.30 – 0.70% ตลาดบ้านเราก็แกว่งใกล้เคียงกับภูมิภาค โดยตลาดในเอเชียตอบรับความกังวลธนาคารกลางสหรัฐฯ (เฟด) จะปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) ไปแล้วในช่วงก่อนหน้านี้ ซึ่งที่จริงอาจจะไม่ได้แย่อย่างที่คาด และมองว่าการปรับลด QE ของสหรัฐฯอาจจะเกิดขึ้นในช่วงปลายปีก็ได้
สำหรับแนวโน้มการลงทุนในวันพรุ่งนี้ (26 ส.ค.) นายกิจพณ กล่าวว่า บรรยากาศโดยรวมยังเป็นบวก แต่ตลาดก็มีความเสี่ยงที่จะย่อตัวลงได้หลังดัชนีฯยืนเหนือ 1,600 จุด พร้อมให้แนวรับ 1,590 จุด ส่วนแนวต้าน 1,612 – 1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 6,090.88 ล้านบาท ปิดที่ 121.00 บาท เพิ่มขึ้น 3.00 บาท
7UP มูลค่าการซื้อขาย 3,455.58 ล้านบาท ปิดที่ 1.57 บาท เพิ่มขึ้น 0.14 บาท
PTT มูลค่าการซื้อขาย 3,300.20 ล้านบาท ปิดที่ 37.25 บาท เพิ่มขึ้น 0.25 บาท
EA มูลค่าการซื้อขาย 2,414.35 ล้านบาท ปิดที่ 63.00 บาท เพิ่มขึ้น 3.25 บาท
TTA มูลค่าการซื้อขาย 2,184.36  ล้านบาท ปิดที่ 17.40 บาท เพิ่มขึ้น 1.00 บาท
 
 